b'\n_START_ARTICLE_\nBiodyzelinas\n_START_PARAGRAPH_\nBiodyzelinas\xc2\xa0\xe2\x80\x93 augalinio aliejaus esteris, raps\xc5\xb3 metilo esteris, raps\xc5\xb3 etilo esteris, gaminamas i\xc5\xa1 augalinio aliejaus ir alkoholio (metanolio arba etanolio). Priklausomai nuo gamyboje naudojamo alkoholio r\xc5\xab\xc5\xa1ies\xc2\xa0\xe2\x80\x93 metanolio arba etanolio, jis vadinamas metilo arba etilo esteriu atitinkamai._NEWLINE_Biodyzelinas vartojamas dyzeliniuose varikliuose, \xc4\xafmai\xc5\xa1ant iki 5% jo \xc4\xaf dyzelin\xc4\x85 lengvuosiuose automobiliuose ir iki 30%\xc2\xa0\xe2\x80\x93 modifikuotiems miesto autobus\xc5\xb3 varikliams. Tam tikromis s\xc4\x85lygomis biodyzelinas gali b\xc5\xabti vartojamas grynas.\n_START_SECTION_\nGamyba\n_START_PARAGRAPH_\nBiodyzelinas gaminamas i\xc5\xa1 aliejini\xc5\xb3 augal\xc5\xb3, toki\xc5\xb3 kaip rapsai ar saul\xc4\x97gr\xc4\x85\xc5\xbeos, taip pat i\xc5\xa1 gyvulini\xc5\xb3 riebal\xc5\xb3. biodyzelino gamybos i\xc5\xa1 aliejini\xc5\xb3 s\xc4\x97kl\xc5\xb3 ka\xc5\xa1tai ma\xc5\xbedaug 2 kartus didesni nei dyzelino gamybos ka\xc5\xa1tai i\xc5\xa1 \xc5\xbealios naftos. Bioetanolio gamybos i\xc5\xa1laidos ma\xc5\xbedaug 2\xe2\x80\x933 kartus didesn\xc4\x97s nei benzino gamybos i\xc5\xa1laidos i\xc5\xa1 \xc5\xbealios naftos._NEWLINE_Europoje pagrindin\xc4\x97 biodyzelino gamybos \xc5\xbealiava yra rapsai. Rapsai augdami naudoja anglies dioksid\xc4\x85 ir paver\xc4\x8dia j\xc4\xaf deguonimi bei angliavandeniliais, kurie sukaupti raps\xc5\xb3 s\xc4\x97klose. Raps\xc5\xb3 aliejus patenka \xc4\xaf peresterinimo reaktori\xc5\xb3, kur yra paver\xc4\x8diamas biodyzelinu. Degalams sudegus variklyje, \xc4\xaf atmosfer\xc4\x85 i\xc5\xa1skiriamas beveik toks pat anglies dioksido kiekis, kuris buvo sunaudotas augant augalams.\n_START_SECTION_\nAplinkosauga\n_START_PARAGRAPH_\nTai ekologi\xc5\xa1kai \xc5\xa1var\xc5\xabs biodegalai. Biodyzelinas pasi\xc5\xbeymi ma\xc5\xbeesne \xc5\xa1iltnamio efekt\xc4\x85 skatinan\xc4\x8dia duj\xc5\xb3 emisija nei i\xc5\xa1kastinis kuras. D\xc4\x97l ma\xc5\xbeo ter\xc5\xa1al\xc5\xb3 kiekio, raps\xc5\xb3 metilo esteris\xc2\xa0\xe2\x80\x93 tinkamiausi degalai transportui miestuose, tankiai apgyvendintose vietov\xc4\x97se, taip pat \xc5\xbeem\xc4\x97s \xc5\xabkio technikai. 100% biodyzelino naudojimas gali suma\xc5\xbeinti CO2 i\xc5\xa1metim\xc4\x85 40\xe2\x80\x9350\xc2\xa0%. Naudojant 5% mi\xc5\xa1in\xc4\xaf, CO2 i\xc5\xa1metimas suma\xc5\xbe\xc4\x97ja 2,0\xe2\x80\x932,5\xc2\xa0%. Biodyzelinas yra skaidomas mikroorganizm\xc5\xb3, tod\xc4\x97l juo u\xc5\xbeter\xc5\xa1tas dirvo\xc5\xbeemis grei\xc4\x8diau apsivalo. Tai biologin\xc4\x97s kilm\xc4\x97s produktas, tod\xc4\x97l, patek\xc4\x99s \xc4\xaf dirv\xc4\x85, per standartin\xc4\x99 21 paros trukm\xc4\x99 jis suyra daugiau kaip 90\xc2\xa0% . Biodyzelinas santykinai suma\xc5\xbeina CO2 kiek\xc4\xaf atmosferoje._NEWLINE_Beatodairi\xc5\xa1kai ple\xc4\x8diant energetini\xc5\xb3 kult\xc5\xabr\xc5\xb3 plotus\xc2\xa0\xe2\x80\x93 raps\xc5\xb3 Europoje ar sojos JAV \xc2\xa0\xe2\x80\x93 ir nekei\xc4\x8diant s\xc4\x97jomainos, \xc5\xbeem\xc4\x97s \xc5\xabkiui d\xc4\x97l ple\xc4\x8diam\xc5\xb3 monokult\xc5\xabr\xc5\xb3 plot\xc5\xb3 gresia degradavimas, t. y. dirvo\xc5\xbeemio i\xc5\xa1sekimas, kai jis kitoms kult\xc5\xabroms taps nena\xc5\xa1us. D\xc4\x97l \xc5\xa1i\xc5\xb3 neigiam\xc5\xb3 padarini\xc5\xb3 kai kuri\xc5\xb3 \xc5\xa1ali\xc5\xb3 rinkose jau susiduriama su pagrindini\xc5\xb3 maisto produkt\xc5\xb3 problema.'